C.  Ecclesiam S. Vincentii Bergomatem tuendam suscipit et ejus bona confirmat   (Beneventi, Jun. 8.) [LUPI,  Cod, diplom. Bergom.,  II, 1149.]
Author: Adrianus IV

ADRIANUS episcopus, servus servorum Dei, dilectis filiis JOANNI archipresbytero ejusque fratribus tam praesentibus quam futuris in matrici Pergamensi ecclesiae Sancti Vincentii canonice viventibus, in perpetuam memoriam.

Effectum justa postulantibus indulgere et vigor aequitatis et ordo exigit rationis, praesertim quantum petentium voluntates et pietas adjuvat et veritas non relinquit. Eapropter, dilecti in Domino filii, vestris justis postulationibus clementer annuimus et Beati Vincentii martyris ecclesiam, ad exemplar praedecessorum nostrorum felicis memoriae Innocentii et Lucii Romanorum pontificum una vestrae congregationis collegio et cum omnibus ad eamdem ecclesiam pertinentibus sub apostolicae sedis tutelam protectionemque suscipimus et praesentis scripti pagina communimus. Statuimus ut quascunque possessiones in ecclesiis, oppidis, villis, decimis et nundinarum redditibus seu aliis rebus eadem ecclesia inpraesentiarum juste et canonice possidet, aut in futurum concessione pontificum, liberalitate regum vel principum, oblatione fidelium, seu aliis justis modis rationabiliter, auxiliante Domino, poterit adipisci, firma vobis vestrisque successoribus in perpetuum et illibata permaneant. Decernimus ergo ut quandiu in canonicae disciplinae observantia permanseritis, nulli omnino hominum liceat ecclesiam vestram temere perturbare, aut ejus possessiones auferre, vel ablatas retinere, minuere, vel importunis angariis, seu temerariis vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Interdicimus etiam ut nec episcopo, nec archiepiscopo liceat, nec etiam alicui personae facultas sit vestrae communitatis bona in proprios usus deflectere, sive in beneficium aliis dare, vel quibuscunque aliis modis a praebenda fratrum vel communi utilitate alienare. Locationes vero seu commutationes, aut investitiones praedictorum absque communi fratrum consilio nullatenus perpetrentur, nec hujusmodi jus ab episcopo vel personis quibuslibet invadatur, salva tamen canonica catholicorum episcoporum Pergamensium reverentia. Si qua igitur in posterum archiepiscopus, episcopus, imperator, rex, dux, princeps, comes aut vicecomes, sive quaelibet ecclesiastica saecularisve persona, etc.Ego Humbaldus presb. card. tit. Sanctae Crucis Ego Adrianus catholicae Ecclesiae episcopus. Ego Guido presb. card. tit. Sancti Chrysogoni. Ego Hubaldus presb. card. tit. Sanctae Praxedis. in Jerusalem. Ego Octavianus presb. card. tit. Sanctae Ceciliae. Ego Joannes presb. cardinalis Sanctorum Joannis et Pauli tit. Pamachii. Ego Henricus presb. card. tit. Sanctorum Nerei et Achillei. Ego Joannes presb. card. tit. Sanctorum Sylvestri et Martini. Ego Odo diac. card. tit. Sancti Georgii ad Velum Aureum. Ego Guido diac. tit. Sanctae Mariae in Porticu. Ego Odo diac. card. Sancti Nicolai in Carcere Tulliano Datum Beneventi per manum Rolandi, sanctae Romanae Ecclesiae, presbyteri cardinalis et cancellari VI Idus Junii, indictione IV, Incarnationis Dominicae anno 1156, pontificatus vero domni Adriani papae IV, anno secundo.